Presseinfo

December 2014

Team Peugeot Total er klar til Dakar Rally

**Med mindre end en uge til, at starten på det episke Dakar Rally sættes i gang, har Team PeugeotTotal færdiggjort de sidste vigtige test af 2008 DKR i Marokko. Fra Stéphane Peterhansel, som har vundet Dakar ikke mindre end 11 gange, lyder en klar dom: Han har aldrig kørt en hurtigere bil.**

Målet med den seneste test, som blev gennemført i det østlige Marokko, har været at vurdere både performance og holdbarhed med alle tre teams: Stéphane Peterhansel/Jean-Paul Cottret, Carlos Sainz/Lucas Cruz og Cyril Depres/Gilles Picard.

Et af de værste uvejr i mange år i Marokko gjorde vejene til Erfoud, hvor testen blev gennemført, ufremkommelige og dermed blev testen meget virkelighedstro. Der var hindringer som klippesten, klitter, dybe grusspor mm. Med disse erfaringer i rygsækken er de tre teams nu så velforberedte som overhovedet muligt til en af de største udfordringer i motorsport.

*”Jeg har været dette sted cirka 15 gange i min karriere og jeg har aldrig kørt så stærkt. Især måden undervognen arbejder på i 2008 DKR er fantastisk”,* fortæller Peterhansel. *”Det er utroligt, hvor meget greb der er kun med to-hjulstræk, selv over klitterne. Der er ingen tvivl, om at bilen er hurtig, selvom man selvfølgelig aldrig kan vide, hvordan hurtig den er i forhold til konkurrenterne”.*

Despres, som er team rookie, fortsætter: *”Jeg har stadig meget at lære, men jeg følte mig med det samme hjemme i bilen. Køreteknikken er ikke så meget anderledes sammenlignet med en motorcykel, men det er meget nemmere for benene og knæene. For første gang i mange år har jeg ikke smerter efter en test. For mig handlede testen om at tilpasse min erfaring fra motorcyklen til bilen. Nogle steder kunne jeg have kørt hurtigere på motorcykel, men de fleste steder var jeg hurtigere i bilen”.*

Sainz, den dobbelte World Rally Champion, kørte mere end 250 km test i Marokko og havde efterfølgende stor tiltro til bilen: *“ Dette program er en helt ny udfordring. At bygge en bil til*

*Dakar Rally er svært uanset omstændighederne, men at bygge en bil op helt fra bunden som et ny koncept er virkelig interessant – jeg tror 100 % på projektet”.*

*”Vi har arbejdet non-stop for at få bilerne klar”*, fortæller den ansvarlige for Peugeot Sport, Bruno Famin. *”Vores test i Marokko er veloverstået, bilerne er på vej til Argentina og nu venter vi utålmodigt på næste step i vores eventyr. Vi er klar!”*